Teksto analizė ir interpretacija

Teksto analizės ir interpretacijos rašiniai XXa. pabaigoje įsitvirtinę mokykloje yra viena sudėtingiausių ir sunkiausiai sprendžiamų literatūrinio lavinimo problemų.

Norėčiau pakalbėti apie K.Donelaičio ,, Metų“ ištraukos analizę.

Atidus skaitymas yra pirmoji analizės pakopa. Į ją įeina aiškinimasis, komentavimas. Pirmiausia- kalbos, kalbėjimo būdo aiškinimasis. Jeigu skaitomas fragmentas, būtina jį susieti su visu kūriniu, suvokti jo vietą kūrinyje. Fragmentui tai pats svarbiausias kontekstas.

Atidžiai perskaičius tekstą svarbiau pasirinkti ne analizės metodą, o aspektą- kaip, iš kurio taško į tekstą žvelgsime.

Nereikėtų pernelyg akcentuoti ir asmeninio požiūrio. Mūsų žiūrėjimas, mūsų atidus skaitymas ir yra požiūris. Kuo mažiau ,,aš“, tuo daugiau tiesos“.

Interpretacijos objektas - ,, Pavasario linksmybių“ ištrauka. Pradedant

(,, Gandras su kitais kaimynais parlėkė linksmas...“ ir baigiant ,, Tu žmogau niekings. Mokinkis čia pasikakint...“)

Atidžiai perskaitom, pasiaiškinam senus žodžius: lietuviškus ir skolinius: kraikas (stogo viršus, šelmuo), gaspadorius, gaspadinė, gaspada ( namų šeimininkas, šeimininkė, šeimyninė) budavonė ( trobesys, troba) ir kt.

Pabandykime sugauti, sustabdyti iš paties teksto kylančią, bundančią mintį – apie ką čia kalbama ( šeima ir namai). Prisiminkime kad ši mintis pasirodo, iškyla kalbėjime apie gamtą, gamtos vaizde. Jį pirmiausia ir matome: parlėkė gandras ir prasidėjo svarbus pavasario veiksmas- gandrai įsiruošia lizdą. Taiso, tvarko jį. Reikia mokiniams priminti ir gandro svarbumą lietuvių pasaulėjautoje. Manytina, kad gandras ( tikriausiai baltiškas, garsažodinės kilmės žodis) toks svarbus ir dėl prisirišimo prie savo namų. Ir K.Donelaitis gandrą išskiria iš kitų paukščių, atskirai apie jį kalba ir dėl to, kad lietuvninkų namų tema ,, Metuose“ yra itin jaučiama. Žingsnis į viso kūrinio kontekstą: kad neprižiūri savo namų barami Slunkius ir Pelėda, pasidžiaugiama, kad:

Dar yra tarp lietuvninkų viernų gaspadorių,

Ir dar tėvų yr, kurie mylėdami Dievą,

Patys ne tiktai šventai ir mandagiai elgias,

Bet ir savo namus kaip reik pridabodami valdo.

Gaspadorius ir namai yra abiems ištraukoms bendri žodžiai. Jie rodo, kad ir vienu, ir kitu būdu kalbama apie tai, kas yra svarbiausias gyvojo pasaulio principas – namų kūrimas, statymas, atstatymas ir gyvenimas juose su kitais – pirmiausia su savo šeima ar šeimyna. Juk pirminė Šeimos ar šeimynos ( visi namų žmonės, ne tik kraujo giminės) reikšmė, susijusi su gyvenimu toje pačioje vietoje. K.Donelaitis šeimos ir namų principą mato ir gamtoje- gandro gyvenime,- ir žmonėse. Užtat gandras gaspadorius nėra paprasta perkeltinė reikšmė, gandras iš tiesų yra gaspadorius, nes gaspadoriauja: tvarko, dirba. Jis parlekia su kitais kaimynais- kaip ir žmonės, paukščiai yra su kitais. Kaimas ir šeima yra giminiški žodžiai. Gandras grįžta į savo kaimą, nes parlekia su kaimynais. Parlėkė linksmas, susitiko savo gaspadinę,- šeima prasideda iš dviejų sutarties – viens kito meilingo pasisveikinimo.

Būtent šioje vietoje - ,, meilingą sveikino draugą“- pasibaigia viena ištraukos dalis, kurią galima būtų pavadinti ,, Sugrįžimu“. Šios dalies nuotaika džiaugsminga, išreiškiama ir pakilia intonacija ir tiesiogiai žodžiais linksmas, besidžiaugiant, sveikino.

II dalis, kurią galima pavadinti Apgriuvusiais namais, prasideda nuo ,, Kraiką jie visur didei sudriskusį rado“. Nė neužsimenama apie lizdą, paukščių šeimos vieta – namai. Nuostabu, kad ne namas, o namai, kas reiškia apibendrintą gyvenimo vietą, o ne tik pastatą gyventi. Bet sukonkretinama: troba tarsi vėl suartinant paukščio ir žmogaus gyvenimą.

Didis yra kiekvieno gyvenančiojo rūpestis: susikurti namus, juos saugoti, nuolat atstatinėti, nes visa kas yra, nyksta. K. Donelaitis yra patyręs ir karų, ir plėšimų, kai sunaikinama daug gyvenimų. BET JIS MATĖ IR LAIKO VISAGALYBĘ, ir įtemptą laiko ir laikino žmogaus grumtį: laikas eina naikindamas, žmogus laikosi kurdamas ir atkurdamas, statydamas ir atstatydamas. O, kiek pagadinta per rudenį ir žiemą gandrų namuose tos galios, kuri poeto pavadinta pasakiškai:,, vėjai su sparnais“- lyg koks skraidantis drakonas. Ir kraikas sudriskęs-būtent dryksta šiaudų ar nendrių stogas,- ir naujintėliai sparai nuplėšti. Ir durys su langais ir slenksčiais nupuolę ( nupuolama iš aukštai, ir tai yra užuomina, kad gandrų ,,namai“ yra aukštai). Durys – įeiti, langai- žiūrėti, slenkstis- peržengt. Ne tik konkretus daiktas, bet ir buvimo būdai: kiekvienas kažkur eina, kiekvienas pro kažkur žiūri, kažką peržengia kaip – ribą. Namas lietuvių pasaulėjautos gelmėse yra pasaulio medžio analogas, žemės ir dangaus, apačios ir viršaus jungėjas. K.Donelaitis pirmiausia mini kraiką – aukščiausią namo lygmenį, paskiausiai – slenkstį, žemiausią dalį. Paukščio akies linija- iš viršaus žemyn.

III dalis – Namų atstatymas. Įdomu, kad Kristijonas Donelaitis apie abu šeimos narius kalba kaip apie lygius: ,,kaip reik tikriems gaspadoriams“. Pirma buvo gaspadorius ir gaspadinė. Dabar, kai užgriuvo namų atstatymo rūpesčiai, abu- lygiai – gaspadoriai. Šeimos svarbiausias principas- lygybės principas. Abu išvien. Abu, kiek gali. Abu kits kitą paremdami ir palaikydami. Vyrs imasis sunkiausių darbų- ,, žagarų budavonei parnešė glėbį“. Vyrs- nuoroda į šeimos principo bendrumą, žagarai – grąžina prie namo- lizdo: gandralizdis sukraunamas iš žagarų. Gaspadinė mandagiai lopo skyles-pūstynes. Namų atstatymui K.Donelaitis skiria mažiau vietos negu apgriuvusiųjų vaizdui. Apgriauti nami- bendras vaizdinys- ir žmonių ir paukščių. Atsistato- paukščiai Greičiau. Greitumo ritmas pasigirsta ir eilutėse, ir žodžiuose: ,,sukosi greitai‘, ,, ir vėl taisyt ir provyt“. Bet apibendrinama,, daug dirbę bei triūsinėję“. Nuo šios eilutės pereiname į ketvirtą skirsnį – Rūpestį pavalgyti. Dabar namų šeima jau tik gandrai, varlių bei rupuižių valgytojai. Nepersisotinę tik paragavę, bet dėkingi didžiai galiai, leidžiančiai būti, sugrįžti, turėti namus, šeimą, kiemą ir kaimą, gimines ir kaimynus. Gamta yra kupina gyvybės džiaugsmo- taip pat ir šį gyvybės džiaugsmą reiškia gandro kleketavimas, snapo tarškinimas. Yra ir gamtos kalba; žmogaus kalba nėra nuo jos visai atskirta. Ir todėl Moralas- pamokymas yra paprastas: mokinkis, žmogau, iš gamtos, neužmiršk rūpesčių, bet nebūk kurčias ir Malonės džiaugsmui. Dėkok. Mokėk pasitenkinti tuo, ką turi, ką užgyvenai, nes joks turtas nėra laimei pakankamas, kaip ir joks neturtas nėra laimei per didelis.

Tokio pobūdžio analizė gali pereiti į rašinį. Šioje ,, Metų“ ištraukoje buvo analizės, buvo ir interpretacijos momentų, bet jų nebūtina, nereikia atskirti.